Președintele Iohannis a declarat că nu este convins că se poate relua votul privind imunitatea lui Gabriel Oprea, aceasta fiind o decizie a senatorilor, însă detensionarea situaţiei poate fi demisia fostului vicepremier, iar rezolvarea''uşoară'', ca oamenii să nu mai voteze partide cu penali pe liste.

"Nu sunt convins că există posibilitatea precedurală să se reia votul în Senat, dar există posibilitatea pentru persoana implicată să demisioneze dacă vrea să detensioneze situaţia”, a spus Iohannis.

"După părerea mea, şi pot să repet doar părerea mea, în Parlament nu trebuie să se voteze vinovat sau nevinovat, acest lucru (...) se stabileşte numai în instanţa de judecată. Situaţia la care s-a ajuns acum în speţa senatorului Oprea este o situaţie care nu poate fi uşor detensionată şi poate fi uşor rezolvată", a spus Iohannis.

În opinia președintelui, s-a ajuns la o situație tensionată - "Am fost îngrijorat când am văzut câtă lume a ieşit să protesteze şi, pe bună dreptate, oamenii sunt revoltaţi, adică îşi permit parlamentarii să protejeze pe cineva printr-un vot", a spus Iohannis.

El a precizat că unele partide n-au înțeles nimic din ce anume revoltă populația, iar în Senat sunt politicieni care ''au discurs deschis anti-Justiție'', partide care nu înțeleg că drumul României este spre statul de drept și spre transparență.

Întrebat dacă ar fi posibilă reluarea votului în Senat, președintele a spus că nu este specialist și nu poate da un răspuns exact. Ulterior, când întrebarea a fost reluată, el a adăugat că senatorii sunt cei care decid dacă votul asupra imunității lui Gabriel Oprea se poate relua. ”Vor stabili ei acolo în Parlament dacă se poate relua sau nu. Dacă se poate relua, este bine să se mai voteze o dată".

În privința propunerii Alinei Gorghiu, copreședinte al PNL, referitoare la o grevă parlamentară, președintele Iohannis a spus -"În Parlament se lucrează prin vot, nu prin grevă. Prin grevă poţi să atragi atenţia asupra unei chestiuni, dar cred că asta este destul de clar în atenţia publică".